Volgens hom is daar reeds aan die einde van verlede jaar met ’n verteenwoordiger van ’n konsortium sake-ondernemings oor moontlike beleggings en aandeelhouding in die Cheetahs vergader.
“Daar is ooreengekom om die gesprek op te skort oor die feesseisoen (weens betrokkenes wat met vakansie was), maar ’n opvolgvergadering met die groep is reeds vir vandeesweek belê.”
Hy sê ook dat die Vrystaat en Cheetahs se president, besturende direkteur en ander gedurende die feesseisoen onverpoosd agter die skerms gewerk het met SA Rugby en groot ondernemings wat kommersieel in die Cheetahs wil belê.
Dit sluit die Cheetahs se getroue borg Toyota Suid-Afrika in, wat die afgelope paar jaar groot geld in die span belê het.
Hy sê niemand onderskat die ontwrigting weens die koronavirus-pandemie en die gepaardgaande finansiële druk nie.